དང་པོ།ཧ་ཤང་མ་ཧཱ་ཡ་ན་དང་།རང་སྲེག་བྱེད་མཁན་རྒྱ་སྟོན་གཉིས་མི་གཅིག་མིན་པ་ནི།སྦ་བཞེད་དང་ཆོས་འབྱུང་མཁས་པའི་དགའ་སྟོན་གཉིས་ཀར་ཧ་ཅང་གསལ་པོ་ཡོད།དེ་ཡང་ལོ་རྒྱུས་ཀྱི་ཡིག་ཆ་དེ་གཉིས་ཀར།ཧ་ཤང་མ་ཧཱ་ཡ་ན་སླེབས་རྗེས།བོད་ཀྱི་ཆོས་བྱེད་མཁན་ཕལ་ཆེ་བས་ཁོ་པའི་རྗེས་སུ་འབྲངས་ཏེ་་སློབ་ཚོགས་ཤིན་ཏུ་རྒྱས་པར་གསུངས་པ་མ་གཏོགས།སྐབས་དེ་དུས་བོད་ནང་རྒྱ་རིགས་ཆོས་པ་ཧ་ཤང་མ་ཧཱ་མ་གཏོགས་གཞན་མེད་པར་གསུངས་མེད།དེ་ནས་ལྟ་བ་མ་མཐུན་པའི་རྙོག་གྲ་དེ་བྱུང་ཞིང་།དེ་ལ་བཙན་པོ་ཁྲི་སྲོང་ལྡེ་བཙན་གྱིས།ཀླུ་སྒྲུབ་སོགས་རྒྱ་གར་མཁས་པའི་བཞེད་རྒྱུན་ལྟ་སྤྱོད་གཉིས་ཚང་དེ་ལེགས་པར་བཀའ་སྩལ་བས།རྒྱའི་ཧ་ཤང་མ་ཧ་ཡ་ནའི་སློབ་མས།ཤ་བཅད་པ་དང་།ཕོ་མཚན་བརྡུང་བ།རྒྱ་སྟོན་མེ་མགོས་རང་སྲེག་བྱས་པ་བཅས་ཀྱི་གནས་ཚུལ་བྱུང་བར་མ་ཟད།ད་དུང་ཀླུ་སྒྲུབ་ཀྱི་བཞེད་རྒྱུན་འཛིན་པའི་སྡེ་རྣམས་གསད་ཀྱི་ཡིན་ཞེས་བཤད་པར་བརྟེན།བཙན་པོས་བཀའ་གནང་སྟེ།འཕགས་ཡུལ་ནས་ཀ་མ་ལ་ཤཱི་ལ་གདན་དྲངས་པ་རེད།གདན་དྲངས་ཏེ་ཆོས་རྩོད་སྐབས།ཧ་ཤང་མ་ཧཱ་ཡ་ནའི་ཕྱོགས་སུ་བཙུན་མོ་སོགས་སློབ་ཚོགས་ཧ་ཅང་མང་བས་གྲལ་རིང་ཞིང་།ཀ་མ་ལ་ཤཱི་ལའི་ཕྱོགས་ལ་མི་ཉུང་ཉུང་ཞིག་ལས་མེད།རྩོད་པ་བྱས་མཐར་ཧ་ཤང་མ་ཧཱ་ཡ་ན་ཕམ་སྟེ།རྒྱ་ཡུལ་དུ་ལོག་པ་རེད།གོང་གསལ་གྱི་བྱུང་བ་འདི་ངས་གོ་བདེར་བྲེལ་སྟབས་སུ་བྲིས་པས་ཚིག་སྐྱོན་ཡོང་སྲིད།དེར་བརྟེན་ཧ་ཤང་མ་ཧཱ་ཡ་ན་དང་།རྒྱ་སྟོན་མེ་མགོ་གཉིས་མི་གཅིག་ཏུ་བརྩི་ཤེས་སྟངས་ཤིག་རྩ་བ་ནས་ཡོད་མ་རེད།